Dubbelmoord in Uitenhage ondersoek | Netwerk24
16 Junie 2019 20:37
Die twee mans, onderskeidelik 23 en 24 jaar oud, het na bewering ’n huis in Kingfisherstraat verlaat toe daar op hulle losgebrand is.
Albei slagoffers is deur die bolyf geskiet en is op die toneel dood.
Die motief vir die moorde is nog onbekend en die name van die slagoffers sal bekend gemaak word sodra albei formeel uitgeken is deur hul families.
Die polisie in die gebied vra die publiek om enige inligting in verband met die moorde aan beamptes by die polisiekantoor in Kamesh oor te dra, by 041 988 8718, 10111 of die Stop Misdaad-lyn by 08600 1011.
Meer oor: Uitenhage | Doodgeskiet | Moord | Polisie-Ondersoek 50 Jaar gelede in Die Burger | 10 September 1969 | Netwerk24
50 Jaar gelede in Die Burger | 10 September 1969
Hulle bots oor sport: ’n Dramatiese konfrontasie tussen die Eerste Minister, mnr. B.J. Vorster, en dr. Albert Hertzog, L.V. vir Ermelo, het gisteraand in Pretoria op die Transvaalse kongres van die Nasionale Party plaasgevind. Hulle het gebots oor die Regering se sportbeleid. Dr. Hertzog en tien ander mense, onder wie mnr. Gert Beetge van Pretoria, het ná afloop van ’n openhartige bespreking téén ’n voorstel gestem waarin goedkeuring vir die Regering se sportbeleid gevra word. Sewe ander mense, onder wie mnr. Jaap Marais, L.V. vir Innesdal, het buite stemming gebly.
Hy hoor stemme: Gordon Richard van Niekerk, wat dr. Bettie (Smal) van der Walt ontvoer het, het voor die ontvoering in sy gedagtes allerhande “stemme” gehoor. Toe hy haar in die kombi gooi, was dit asof dit nie hy was wat dit gedoen het nie. “Ek het twee mense gesien; een van hulle was ek, die ander een was sy. Maar dit was asof ek geen deel daaraan gehad het nie,” het hy gister ter versagting getuig. Die 43-jarige bestuurder van ’n musiekwinkel in Pretoria is skuldig bevind aan menseroof.
Boeredag: Die Simmentalers-telersvereniging hou op 13 September ’n boeredag op Tosca in die distrik Vryburg. Twee deskundiges op die gebied van hierdie beesras sal praatjies lewer.
Oproer eis lewens: Troepemagte en polisie het gister negentien mense in Accra, Ghana, doodgeskiet wat oproer gemaak het weens die regering se keuse van ’n hoof vir die Dagomba-stam. Twee valskermbataljonne en tweehonderd lede van die onlustepolisie het Yendi patrolleer.
Spotprent: T.O. Honiball teken ’n man in ’n winkel wat by die toonbank staan en aan die dame daaragter sê: “Ek kom niks koop nie, niggie, ek kom net ’n bietjie Afrikaans praat!”
Advertensie: OK se ekstra spesiale aanbiedinge en boonop gratis afleweringe: Ricory-kitskoffie 12 oz.-blik 39c, varsbevrore hoender 14c per pd., Crosse & Blackwell spaghetti met kaas, 10 oz.-blik 7c, Delsey-toiletpapier 3 rolle vir 25c, Vim skuurpoeier 12c per bus en Cobra vloerpolitoer 21c per groot blik.